După explozia de la Hidrocentrala Stejaru (detalii aici), în care un bărbat de 40 de ani, angajat al societății, a fost rănit, polițiștii Secției de Poliție Rurală Gârcina au demarat cercetările la fața locului. În baza celor constatate, polițiștii au deschis dosar penal pentru vătămare corporală din culpă și au sesizat Inspectoratul Teritorial de Muncă (ITM) Neamț pentru nereguli legate de măsurile de securitate și sănătate în muncă.
"Cu ocazia deplasării la fața locului şi a verificărilor efectuate s-a constatat că cele sesizate se confirmă, în urma exploziei, un bărbat în vârstă de 40 de ani, din Bicaz, electrician la unitatea în cauză fiind rănit. Acesta a fost preluat de un echipaj medical şi transportat la o unitate medicală pentru investigații medicale mai amănunțite. Totodată, au fost sesizați reprezentanții ITM Neamț, pentru efectuarea de cercetări privind respectarea masurilor legale de securitate si sănătate în muncă. În cauză a fost întocmit dosar penal sub aspectul săvârșirii infracțiunilor de vătămare corporală din culpă, neluarea măsurilor legale de securitate şi sănătate în muncă și nerespectarea măsurilor legale de securitate şi sănătate în muncă", a declarat inspector Ramona Ciofu, purtătorul de cuvânt al IPJ Neamț.
Angela Croitoru